RUTA DE LA TARONJA
27 de agost de 2018

Carcaixent

El rector Monzó, l'apotecari Bodí i l'escrivà Maseres plantaren al 1781, en la partida de les Basses del Rei de Carcaixent, el primer camp de tarongers. Prompte els carcaixentins començaren a plantar nous horts i poc a poc altres pobles pròxims se sumaren seguint l’exemple de Carcaixent. És per això que el nostre municipi és conegut com el Bressol de la Taronja. Este fruit va arribar a ser l’eix de l’economia local, arribant a produir una situació agrària de monocultiu.

Des del segle XVIII el cultiu de la taronja ha marcat el rumb de la història i l’economia carcaixentina. Entre l’immens llegat que ens ha deixat l’època d’esplendor d’esta economia citrícola destaca una arquitectura modernista molt peculiar que s’ha conservat fins als nostres dies. Una de les joies arquitectòniques que es conserven és el monumental Magatzem de Ribera conegut com «La Catedral de la Taronja».

Cal destacar també les interessants cases modernistes, de principis del segle XX, amb belles façanes que constitueixen un testimoni de la prosperitat econòmica que va aconseguir la població.

Especial rellevància tenen els denominats horts monumentals, unes construccions realitzades en les finques de tarongers a l’abric de la burgesia local emergent . Actualment se’n conserven molts d’ells en bones condicions. Alguns d’estos es poden visitar en aquesta ruta ja que, des de fa un temps, els seus propietaris han iniciat un procés de transformació que els ha fet ressorgir i adaptar-se als nous temps, oferint la possibilitat de realitzar visites que poden incloure alguna degustació gastronòmica i fins i tot allotjament.